Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 64/1999. (VI. 25.) OGY határozata
Paragraph Index: 833

5. A közérdekű adatok megismerhetőségét 77 esetben vizsgáltuk. Az állami szerveket, a települési önkormányzatokat és a közfeladatot ellátó egyéb szerveket érintő ügyek döntő része működésük átláthatóságát, illetve gazdálkodásuk megismerhetőségét firtatta, valamint azt, hogy a közfeladatot ellátó személyek magánélete mennyiben korlátozott. Ez utóbbi ügykörben említést érdemelnek azok az állásfoglalások, melyek szerint a Magyar Nemzeti Bank elnökének a fizetése, illetve a miniszterek átlagos jutalma bárki számára megismerhető adatok. Előfordultak olyan esetek is — ez újszerű probléma —, melyekben a kért adatok a közérdekű adat kezelőjénél nem álltak rendelkezésre (geológiai adatok, az IFOR erők vám- és illetékmentessége folytán kieső állami bevétel mértéke). Az államtitok kontra közérdekű adat kérdéskörben a legfontosabb eset az volt, amikor a Népszava 1998. március 11-én közölte a Hágai Nemzetközi Bíróság döntésének végrehajtásáról szóló magyar—szlovák megállapodástervezetet, és a közlés miatt a főszerkesztő ellen államtitoksértés gyanúja miatt büntetőeljárás indult. Az adatvédelmi biztosi vizsgálat azt állapította meg, hogy az irat nem volt törvényesen minősítve. Az adatvé- 1999/79/II. szám delmi biztosi ajánlást követően a minősítő a minősítést megszüntette. Az adatvédelmi biztos együttműködésével, az ország NATO-csatlakozását előkészítendő a titokminősítési rendszert összhangba hozták a Nyugat-Európai Unióéval. A közérdekű adat kontra üzleti titok típusú ügyek esetében az Avtv. és a korábbi esetek által kijelölt nyomvonalon haladva állapítottuk meg a koncessziós szerződésekkel kapcsolatos nyilvánosság-követelményeket.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes